கர்நாடக மாநிலத்தில் சட்டசபைத் தேர்தலைக் குறிவைத்து பல்வேறு நிகழ்வுகள் அரங்கேறிக்கொண்டிருக்கின்றன. கர்நாடக மாநிலத்தில் ஆட்சியில் உள்ள காங்கிரஸ் கட்சி, வரவிருக்கும் சட்டசபைத் தேர்தலில் பி.ஜே.பி-யின் தீவிர பிரசாரத்தை முறியடித்து மீண்டும் வெற்றிபெற்று ஆட்சியைத் தக்கவைத்துக்கொள்ள வேண்டும் என்பதில் மிகுந்த அக்கறையுடன் செயலாற்றிக்கொண்டிருக்கிறது. என்றாலும், அண்மையில் நடைபெற்ற பல்வேறு மாநிலங்களின் சட்டசபைத் தேர்தல்களில் காங்கிரஸ் கட்சி படுதோல்வி அடைந்துள்ள நிலையில், கர்நாடக மாநிலத் தேர்தல் மிகுந்த முக்கியத்துவம் வாய்ந்ததாகக் கருதப்படுகிறது. தவிர, கர்நாடக மாநிலத்தில் ஏற்கெனவே ஆட்சியில் இருந்த நிலையில், தற்போது மீண்டும் ஆட்சியைப் பிடிப்பதன் மூலம் தென் மாநிலங்களில் பி.ஜே.பி. வளர்ச்சியை உறுதிப்படுத்த வேண்டிய கட்டாயம் அக்கட்சிக்கு ஏற்பட்டுள்ளது. கர்நாடக மாநிலத்தில் பி.ஜே.பி-யும், காங்கிரஸ் கட்சியும் பரஸ்பரம் குற்றம்சாட்டி வருகின்றன.